Mennta- og menningarmálaráðuneytið

Samráðsgátt mál nr. 160/2020

Reykjavík 14. október 2020

Meðfylgjandi er umsögn Barnaheilla - Save the Children á Íslandi um tillögu að breytingu á viðmiðunarstundaskrá fyrir grunnskóla.

Virðingarfyllst,

f.h. Barnaheilla - Save the Children á Íslandi

Erna Reynisdóttir,

framkvæmdastjóri

**Umsögn Barnaheilla - Save the Children á Íslandi um tillögu að breytingu á viðmiðunarstundaskrá grunnskóla**

Barnaheill – Save the Children á Íslandi þakka fyrir tækifærið til að senda inn athugasemdir við ofangreint mál.

Barnaheill fagna því að auka eigi kennslu í íslensku og náttúrugreinum í grunnskólum landsins. Hins vegar telja samtökin óráðlegt að taka eigi aukningu kennslustunda af vali nemenda, þ.e þeim stundum sem skólinn hefur til ráðstöfunar fyrir aðra vinnu.

Kennsla í grunnskóla á 21. öldinni á að taka mið af fjölbreytileika í nemendahópnum, mismunandi áhugasviðum og styrkleikum nemenda.

Sú staða að íslenskir nemendur hafa ekki komið vel út úr alþjóðlegum könnunum í ofangreindum námsgreinum á sér víðtækari og dýpri skýringar en að kennslustundir í greinunum séu of fáar. Að auka kennslu í einstökum námsgreinum fyrir börn sem eiga í erfiðleikum með þær greinar er ekki leiðin til að auka velferð þeirra og námsgetu almennt.

Skýringa á slökum árangri má leita til ónógs stuðnings við börn frá unga aldri í skólum. Við efnahagshrunið árið 2008 var víða skorið niður í skólum og hefur ekki verið bætt úr því síðan.

Skólinn á vera hornsteinn jöfnuðar í samfélaginu og til að uppfylla það markmið þarf að hlúa betur að nemendum og skólanum almennt. Standa þarf vörð um velferð allra barna og styðja sérstaklega þau börn sem á stuðningi þurfa að halda.

Skólaár á Íslandi er styttra en almennt gerist í nágrannalöndum okkar og því skapast langt hlé á námi barna í fríum. Í þeim hléum búa börn við misjafnar aðstæður til að hlúa að velferð þeirra og námi.

Styrkja þarf kennaramenntun og tryggja að í öllum skólum séu kennarar með góða þekkingu á ofangreindum námsgreinum svo og öðru sem snýr að velferð barna og þroska. Styrkja þarf skólana til að takast á við þau krefjandi verkefni sem staðið er fram fyrir á 21. öldinni, síbreytilegum aðstæðum, sem ekki eru fyrirséðar.

Barnaheill – Save the Children á Íslandi hvetja yfirvöld menntamála að setja velferð allra barna og þroska í öndvegi. Þannig er fjárfest í börnum, framtíð þeirra og framtíð þjóðarinnar.

Samkvæmt Barnasáttmála Sameinuðu þjóðanna skal ekki mismuna börnum vegna stöðu þeirra eða stöðu foreldra þeirra og á það að vera leiðarljósið í allri áætlanagerð fyrir börn.

Barnaheill vinna að bættum mannréttindum barna og hafa Barnasáttmálann að leiðarljósi í öllu sínu starfi.